पटना. गांधी मैदान और श्रीकृष्ण मेमोरियल हॉल की बुकिंग अब ऑनलाइन करा सकते हैं। यही नहीं आरक्षण के लिए खाली है या नहीं इसकी जानकारी भी एक क्लिक पर मिल जाएगी। बुकिंग की अद्यतन स्थिति वेबसाइट पर चेक कर सकते हैं कि बुकिंग के लिए अब तक कितने लोगों ने अप्लाई किया है।
ऑनलाइन बुकिंग की नई व्यवस्था की लांचिंग मंगलवार को पटना प्रमंडलीय आयुक्त आनंद किशोर ने अपने कार्यालय कक्ष में की। बुकिंग कराने वाले व्यक्ति और संस्था की पहचान की जी जा सके, इसलिए श्रीकृष्ण मेमोरियल हॉल और गांधी मैदान की ऑनलाइन बुकिंग कराने के लिए पैन कार्ड और एड्रेस प्रूफ की काॅपी अनिवार्य रूप में देनी होगी। अप्लाई करते समय इसकी स्कैन कॉपी को अपलोड करना होगा। पहले सिर्फ नाम और पते के आधार पर ही बुकिंग हो जाती थी। किसी भी घटना या हादसे की स्थिति में बुकिंग कराने वाले व्यक्ति की पहचान की जा सके इसके लिए पैन कार्ड और एड्रेस प्रूफ को अनिवार्य किया गया है।
बुकिंग के लिए अप्लाई करनेवाले को एनओसी और बुकिंग कन्फर्म होने की सूचना मोबाइल या ईमेल आईडी पर मिल जाएगी। अप्लाई करते समय ही एनओसी के लिए एसएसपी ऑफिस और कंट्रोल रूम चला जाएगा।
लॉगिन आईडी : - www.patnadivision.bih.nic.in पर कर सकते हैं बुकिंग
इंटरनेट बैंकिंग से बुकिंग की राशि का कर सकते हैं भुगतान : बुकिंग की राशि इंटरनेट बैंकिंग के माध्यम से भुगतान कर सकते हैं। इसके लिए 20 से अधिक बैंकों के साथ करार किया गया है। पैसा भुगतान करने के लिए रजिस्ट्रेशन फॉर्म में ही ऑप्शन दिया गया है। बुकिंग के लिए बतौर आवेदन शुल्क 500 रुपया लिया जाएगा। यह राशि नन रिफंडेबल होगी और आवेदन करते समय ही नेट बैंकिंग के माध्यम से समिति के खाते में इस राशि को जमा करना होगा। लोग बेवजह बुकिंग के लिए रजिस्ट्रेशन न कराएं, इसके लिए ऐसा प्रावधान किया गया है।
बुकिंग कैंसिल कराना भी हुआ आसान : बुकिंग कैंसिल कराने के लिए भी कार्यालय का चक्कर नहीं होगा। ऑनलाइन ही बुकिंग कैंसिल करा सकते हैं। बुकिंग कैंसिल होने की स्थिति में पैसा खाते में रिटर्न कर दिया जाएगा। यह राशि दो कार्य दिवस के अंदर मिल जाएगी।
hin_Deva hin_Deva hin_Deva hin_Deva hin_Deva hin_Deva